b'\n_START_ARTICLE_\nRuskoluri\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 31 cm ja paino noin 130 g. Aikuisen linnun h\xc3\xb6yhenpuku on yleisv\xc3\xa4rilt\xc3\xa4\xc3\xa4n tumman oliivinruskea. Otsa, kurkku ja poskien etuosa ovat keltaiset. Rinnan ja niskan h\xc3\xb6yheniss\xc3\xa4 on keltaisia k\xc3\xa4rki\xc3\xa4. Siiventaive on keltainen. Yl\xc3\xa4per\xc3\xa4 on violetinsininen, reidet ja siipien alapeitinh\xc3\xb6yhenet ovat oranssinkeltaiset ja uloimmissa pyrst\xc3\xb6sulissa on keltaiset kuviot (jotka usein puuttuvat naarailta). Nokka on musta, iiris punertava ja koivet tummanharmaat. Koiras on keskim\xc3\xa4\xc3\xa4rin hieman naarasta kookkaampi.\n_START_SECTION_\nEsiintyminen\n_START_PARAGRAPH_\nRuskoluri esiintyy Uusi-Guinean pohjoisosan rannikkokaistaleella, l\xc3\xa4nness\xc3\xa4 Irian Jaya Baratin it\xc3\xa4reunasta Astrolabe Baylle id\xc3\xa4ss\xc3\xa4. Kaksi tunnettua alalajia ovat varsin samann\xc3\xa4k\xc3\xb6isi\xc3\xa4._NEWLINE_Ruskolurin esiintymisalueen laajuus on 20\xc2\xa0000\xe2\x80\x9350\xc2\xa0000 neli\xc3\xb6kilometri\xc3\xa4 ja sen kanta on elinvoimainen.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nRuskolurit el\xc3\xa4v\xc3\xa4t alavilla mailla alle 200 metrin korkeudella. Ne liikkuvat pieniss\xc3\xa4 muutaman yksil\xc3\xb6n parvissa puiden latvustoissa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nIlmeisesti yksiavioinen. Naaras munii 2 munaa, haudonta kest\xc3\xa4\xc3\xa4 noin 24 p\xc3\xa4iv\xc3\xa4\xc3\xa4.\n_START_SECTION_\nRavinto\n_START_PARAGRAPH_\nRuskolurit liikkuvat parvissa ja ruokailevat enimm\xc3\xa4kseen puiden latvuksissa. Ilmeisesti ne sy\xc3\xb6v\xc3\xa4t p\xc3\xa4\xc3\xa4asiassa siitep\xc3\xb6ly\xc3\xa4, mett\xc3\xa4 ja hedelmi\xc3\xa4. Niiden nokka ja kieli ovat erilaistuneet siten, ett\xc3\xa4 nokka on kapea ja kielen p\xc3\xa4\xc3\xa4ss\xc3\xa4 on er\xc3\xa4\xc3\xa4nlainen harja.'